Diari Oficial de la Generalitat Valenciana


Sumari del DOGV 9586, del 02-05-2023 (2023/4588)

RESOLUCIÓ de 21 d'abril de 2023, del secretari autonòmic d'Educació i Formació Professional, per la qual es regula i es concedeix una subvenció directa a la Creu Roja Espanyola per al finançament dels serveis complementaris de transport i menjador escolar de l'alumnat del centre específic d'Educació Especial Parálisis Cerebral Infantil Cruz Roja de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9586

Data del DOGV
:   02-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4588


Data del document
:   21-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 21 d'abril de 2023, del secretari autonòmic d'Educació i Formació Professional, per la qual es regula i es concedeix una subvenció directa a la Creu Roja Espanyola per al finançament dels serveis complementaris de transport i menjador escolar de l'alumnat del centre específic d'Educació Especial Parálisis Cerebral Infantil Cruz Roja de València. [2023/4588]  
  
La Llei orgànica 2/2006, de 3 de maig, d'educació, regula, en el títol II (article 74), l'escolarització de l'alumnat que presenta necessitats educatives especials dins dels principis de normalització i inclusió, i només quan les seues necessitats no puguen ser ateses en el marc de les mesures d'atenció a la diversitat dels centres ordinaris seran escolaritzats en unitats o centres d'Educació Especial.  
L'esmentada llei orgànica també estableix, en els articles 72 i 80, que correspon a les administracions educatives assegurar els recursos necessaris i realitzar les accions de caràcter compensatori relacionades amb l'alumnat que presenta necessitats educatives especials o que es troben en situacions desfavorables, i proveir els recursos econòmics i els suports necessaris per a això.  
Així mateix, en l'article 72, disposa que l'Administració educativa podrà col·laborar amb altres administracions o entitats privades sense ànim de lucre per a facilitar l'escolarització i millor incorporació d'aquest alumnat al centre educatiu.  
El Decret 195/2022, d'11 de novembre, del Consell, d'igualtat i convivència en el sistema educatiu valencià, en l'article 40, estableix el dret a rebre les ajudes i suports necessaris per a compensar les mancances i els desavantatges de tipus personal, familiar, econòmic, social i cultural, i, mitjançant el Decret 105/2022, de 5 d'agost, del Consell, es regula l'organització i funcionament dels centres d'Educació Especial.  
  
Atesa la naturalesa i el grau de discapacitat que presenta l'alumnat escolaritzat als centres específics d'Educació Especial, es planteja la conveniència d'atendre'ls tenint en compte la seua tipologia i el seu grau de discapacitat, de manera que amb els recursos públics utilitzats puga obtindre's una millor qualitat dels serveis educatius i també dels serveis complementaris de transport i menjador escolar, imprescindibles per a la garantia de l'exercici del dret a l'educació.  
  
La Creu Roja Espanyola percep per part de la Generalitat, des de fa més de 10 anys, una subvenció directa pel finançament dels serveis complementaris de transport i menjador escolar de l'alumnat del centre específic d'educació especial Parálisis Cerebral Infantil Cruz Roja de València.   
El mecanisme utilitzat per a la tramitació d'aquesta ajuda sempre ha sigut a través d'un conveni entre la Conselleria d'Educació, Cultura i Esport i la Creu Roja Espanyola.  
La Creu Roja Espanyola ha aportat la documentació preceptiva (relació d'alumnes usuaris dels serveis de transport i menjador, així com declaració d'ús d'aquest servei per part de les famílies de l'alumnat), l'acreditació d'estar corrent en el compliment de les obligacions tributàries i davant de la Seguretat Social i la declaració responsable de compliment de la normativa de la Llei 38/2003, general de subvencions, així com l'autorització de l'entitat a la Conselleria per a recaptar dades sobre sol·licitud de certificats per a comprovar el compliment de diversa normativa.   
La Llei 9/2022, de 30 de desembre, de pressupostos de la Generalitat per a l'exercici 2023 (DOGV núm. 9502 de 31 de desembre de 2022), determina amb càrrec al programa 422.20.4, «Ensenyament primari», secció 09, servei 02, centre gestor 01 i capítol IV, la línia de subvenció S2049000 , amb la denominació «Finançament transport i menjador del centre EE Parálisis Cerebral Infantil Cruz Roja de Valencia», amb una dotació total de 295.100 euros, de concessió directa, a favor del CEE Parálisis Cerebral Infantil Cruz Roja de Valencia, i que té com a descripció i finalitat «Ajuda per al transport i el menjador escolar de l'alumnat del centre específic d'educació especial Parálisis Cerebral Infantil Cruz Roja de València».  
Aquesta línia de subvenció es troba inclosa en el Pla estratègic de subvencions de la Conselleria d'Educació, Cultura i Esport, per al període 2020-23, aprovat per la Resolució de 23 de març de 2020, del conseller d'Educació, Cultura i Esport (DOGV 8783 de 07.04.2020), vinculada a l'objectiu estratègic 4: «Garantir l'escolarització de l'alumnat de centres específics d'Educació Especial».  
L'article 22 de la Llei 38/2003, de 17 de novembre, general de subvencions, estableix, en l'apartat 2.a la possibilitat de concedir de manera directa les subvencions que preveuen nominativament els pressupostos generals de l'Estat, de les comunitats autònomes o de les entitats locals, en els termes que es recullen en els convenis i la normativa reguladora d'aquestes subvencions. I, en l'article 22, apartat 2.c), estableix que excepcionalment, podran concedir-se subvencions de manera directa per raons d'interès públic, social, econòmic o humanitari, o altres degudament justificades que dificulten la seua convocatòria pública.  
  
L'article 168.1.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la redacció que en fa el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a la recuperació de la crisi conseqüència de la COVID-19, estableix que podran concedir de manera directa, mitjançant una resolució, les subvencions que determina nominativament la Llei de pressupostos de la Generalitat, enteses com a tals aquelles en què l'objecte, la dotació pressupostària i el destinatari de les quals figuren inequívocament en els annexos.  
  
En aquest sentit, la lletra d) de l'apartat 4 de l'article 160 de l'esmentada Llei 1/2015, disposa que les persones titulars de les conselleries seran les competents per a la concessió de les subvencions nominatives, i l'apartat 5 de l'esmentat article determina que l'exercici d'aquesta competència podrà ser delegat.  
D'aquesta manera, mitjançant la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, es delega en la persona titular de la Secretaria Autonòmica d'Educació i Formació Professional les resolucions de concessió de subvencions de manera directa, que corresponguen al seu àmbit competencial, a què es refereixen els articles 22.2.a) i 28 de la Llei 38/2003, de 17 de novembre, general de subvencions i l'article 168.1.A) de la Llei 1/2015, de 6 de febrer, de la Generalitat, del sector públic instrumental i de subvencions.  
D'altra banda, s'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat destinats a establir, concedir o modificar ajudes públiques. La subvenció que es concedeix en aquesta resolució no necessita la notificació que s'ha esmentat anteriorment, ja que no té els requisits de l'article 107 del Tractat de Funcionament de la Unió Europea; en concret, perquè no suposa un avantatge econòmic, ja que l'entitat a la qual va destinada la subvenció o no exerceixen activitats econòmiques en què s'oferisquen al mercat béns o serveis, o, si és el cas, haurà de realitzar una separació comptable entre les activitats subvencionades i les activitats econòmiques que puguen dur a terme, per la qual cosa no existeix possibilitat de falsejament de la competència.   
Per tot el que s'ha exposat, havent-se seguit els tràmits que es recullen en l'article 168.1.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 9/2022, de 30 de desembre, de pressupostos de la Generalitat per a 2023, en virtut de les competències atribuïdes a la Conselleria d'Educació, Cultura i Esport en el Decret 5/2019, de 16 de juny, del president de la Generalitat, de la delegació continguda en el punt primer, apartat primer, de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, i d'acord amb la proposta del director general de Centres Docents i de conformitat amb aquesta, resolc:  
  
Primer. Objecte i beneficiari de la subvenció  
La present resolució té per objecte regular la concessió directa d'una subvenció, per raons d'interés públic, a la Creu Roja Espanyola (amb CIF H2413171C) per ajudar les famílies de l'alumnat escolaritzat en el centre específic d'Educació Especial Parálisis Cerebral Infantil Cruz Roja, de València, a sufragar les despeses dels serveis de transport i de menjador, de manera complementària respecte als imports que amb aquesta mateixa finalitat perceben com a beca, subsidi o subvenció al llarg de l'exercici 2023 per part del Ministeri d'Educació i Formació Professional o de qualsevol altra entitat pública o privada.  
  
  
Segon. Quantia   
La Conselleria d'Educació, Cultura i Esport aportarà a la Creu Roja Espanyola, com a titular del centre específic d'Educació Especial Parálisis Cerebral Infantil Cruz Roja de València, un màxim de 295.100,00 €, que s'abonaran amb càrrec a la línia de subvenció nominativa S2049000, amb la denominació «Ajuda per al transport i el menjador escolar de l'alumnat del centre específic d'Educació Especial Parálisis Cerebral Infantil Cruz Roja de València» de l'aplicació pressupostària 97.18.56.552.59.4 del pressupost de la Generalitat per a l'exercici 2023.   
  
  
Tercer. Procediment  
1. L'entitat beneficiària haurà de manifestar, en el termini de quinze dies hàbils a partir de la notificació d'aquesta resolució, la conformitat amb la concessió de la subvenció i amb les presents bases reguladores, d'acord amb el model que s'inclou com a annex I de la present resolució. En el cas que no s'atorgue dins del referit termini, quedarà sense efecte la subvenció concedida.  
2. El model de conformitat, ben formalitzat i signat, s'haurà de presentar telemàticament en el portal de la Generalitat, Conselleria d'Educació, Cultura i Esport, dins de l'apartat «Aportació telemàtica de documentació per a un expedient que depenga del Servei de Títols, Programes de Gratuïtat i Ajudes a l'Estudi de la Direcció General de Centres Docents» en l'enllaç següent https://www.gva.es/va/inicio/procedimientos'id\_proc=18973 o en qualsevol dels llocs que es preveuen en l'article 16.4 de la Llei 39/2015, d'1 d'octubre, de procediment administratiu comú de les administracions públiques.  
  
3. D'acord amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha complimentat de manera incompleta o no s'han aportat els requisits i els documents que s'indiquen en aquesta base, la persona interessada serà requerida perquè, en un termini de deu dies hàbils, esmene la falta o aporte els documents preceptius, amb la indicació que, en cas que no ho faça, es considerarà que ha desistit, amb una resolució prèvia d'arxivament de l'expedient, que s'haurà de dictar en els termes que disposa l'article 21 de la llei esmentada, de manera que quedarà sense efecte la concessió de la subvenció, i perdrà, per tant, el dret a la percepció.  
  
  
Quart. Òrgan gestor  
La tramitació i la gestió de la subvenció correspon a la Direcció General de Centres Docents.  
  
Cinqué. Obligacions de l'entitat beneficiaria  
1. La Creu Roja Espanyola es compromet a prestar els serveis complementaris de transport i de menjador escolar a l'alumnat matriculat en l'esmentat centre durant l'exercici 2023.   
2. El centre podrà percebre de les famílies una quota mensual per la prestació dels serveis de transport i menjador, que no haurà de superar el seu cost. En aquest cas, en el rebut que lliure als pares/mares o tutors/tutores haurà de constar, per alumne/a i mes:  
a) Import del cost dels serveis de transport i de menjador.  
b) Import de la subvenció de la Conselleria d'Educació, Cultura i Esport.  
c) Quota que han d'abonar les famílies.  
Si ha percebut aquesta quota, immediatament després que la Conselleria d'Educació, Cultura i Esport haja transferit l'import de la subvenció al compte corrent designat pel centre, aquest haurà de reintegrar a les famílies la quantitat corresponent a la suma de les subvencions percebudes. Els pares/mares o tutors/tutores hauran de signar la declaració d'haver rebut l'esmentat reintegrament, que la titularitat del centre presentarà davant de la Direcció General de Centres Docents.  
Si en aquest tràmit es comprova que la titularitat del centre no ha tornat totalment o parcialment aquestes quantitats a les famílies, s'haurà de restituir a la Generalitat l'import de la subvenció, per a la qual cosa l'Administració iniciarà el procediment de reintegrament.  
3. D'acord amb el que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 14 de la Llei general de subvencions, la Creu Roja Espanyola, com a beneficiària de la subvenció, tindrà les següents obligacions:  
a) Incloure en la publicitat del centre que els serveis esmentats de transport i de menjador estan subvencionats per la Conselleria d'Educació, Cultura i Esport. Així mateix, haurà de complir les obligacions derivades de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
b) Acreditar el compliment del que disposa l'article 31.3 de la Llei 38/2003, general de subvencions.  
c) Facilitar, al llarg de la vigència d'aquesta resolució, la supervisió del funcionament dels serveis de transport i de menjador escolar del centre per la inspecció educativa o per les unitats administratives de la Direcció General de Centres Docents.  
d) Sotmetre's a les actuacions de comprovació que respecte de la gestió de la subvenció convinguda demande la Conselleria d'Educació, Cultura i Esport, així com qualssevol altra comprovació i control financer que puguen realitzar els òrgans de control competents, i aportar tota la informació que li siga requerida en l'exercici de les actuacions anteriors.  
4. La titularitat del centre compleix els requisits establits en l'article 13 de la Llei 38/2003, general de subvencions, per a obtindre la condició de beneficiari o d'entitat col·laboradora, i ha acreditat abans de la publicació d'aquesta resolució, estar al corrent en el compliment de les seues obligacions tributàries i davant de la Seguretat Social.  
  
Sisé. Forma de pagament de la subvenció  
1. El pagament s'efectuarà, per mitjà de transferència al compte bancari de l'entitat beneficiària que aquesta determine, en els termes establits en el punt següent, i acreditat que l'entitat es troba al corrent de pagament de les seues obligacions tributàries i davant la Seguretat Social.  
En el cas que el compte bancari de l'entitat no estiguera donat d'alta en la Generalitat, o haja de modificar les seues dades, l'entitat haurà de donar d'alta les seues dades a través del sistema PROPER en compliment de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L'enllaç al sistema PROPER és:   
https://www.gva.es/va/inicio/procedimientos'id\_proc=22773.   
2. D'acord amb l'article 44.2.c de la Llei 9/2022, de 30 de desembre, de pressupostos de la Generalitat per a l'exercici 2023, el règim de pagament de la subvenció serà:  
a) El primer pagament, per un import de fins al 50% del total de la subvenció concedida, es podrà lliurar immediatament, una vegada publicada aquesta resolució.  
b) La resta de la subvenció es lliurarà una vegada comprovada la documentació justificativa del total de la despesa feta.  
3. D'acord amb l'article 44.18.d de l'esmentada Llei 9/2022, de pressupostos de la Generalitat per a l'exercici 2023, l'entitat Creu Roja, titular del CEE Parálisis Cerebral Infantil Cruz Roja, de València, queda exempta de l'obligació de prestar garanties pel pagament anticipat d'aquesta subvenció.  
  
Seté. Règim de justificació de la subvenció  
1. La justificació de la subvenció es realitzarà per mitjà de la presentació d'un compte justificatiu de la despesa realitzada durant l'exercici 2023, d'acord amb els articles 30 de la Llei general de subvencions, i 69, 71.1 i 72 del Reial decret 887/2006, pel qual s'aprova el Reglament de la Llei general de subvencions, davant de la Direcció General de Centres Docents. Aquest compte justificatiu constarà dels documents següents:  
- Relació de factures abonades a les empreses i persones que presten els serveis, segons el model de relació proporcionat per la direcció general esmentada.  
- Relació dels contractes d'empreses i persones que presten els serveis, ben indicats, segons el model de relació proporcionat per l'esmentada direcció general.  
- Model de rebut de la quota abonada pels pares/mares o tutors/tutores de l'alumnat usuari per la prestació d'aquests serveis, si és el cas.  
  
2. Els terminis per a presentar el compte justificatiu són:  
a) Despeses ocasionades de gener a juny, fins al 14 de setembre de 2023.  
b) Despeses ocasionades amb posterioritat, fins al 14 de desembre de 2023  
3. La Creu Roja Espanyola es compromet a seguir les instruccions complementàries que, en matèria de justificació de la subvenció concedida, puga emetre la Direcció General de Centres Docents a fi d'agilitzar l'elaboració de les propostes de pagament, que es realitzaran una vegada presentada la documentació justificativa per part de l'entitat en els terminis previstos en la present clàusula.  
  
Huité. Compatibilitat de l'ajuda  
De conformitat amb l'objecte d'aquesta resolució i, d'acord amb el que estableix l'article 19.3 de la Llei general de subvencions, l'import de la subvenció percebuda no podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost dels serveis de transport o de menjador. Per això es duran a terme les actuacions següents:  
1. La Conselleria d'Educació, Cultura i Esport demanarà de la titularitat del centre la confirmació dels imports corresponents a les beques o subsidis concedits pel Ministeri d'Educació i Formació Professional a l'alumnat del centre per al curs 2022-2023, pels conceptes de transport i menjador. D'acord amb la convocatòria del Ministeri d'Educació i Formació Professional, les famílies estan obligades a destinar l'import percebut a la finalitat per a la qual es concedeix: cobrir les despeses de transport i de menjador de l'alumnat beneficiari.  
  
2. La titularitat del centre haurà de comunicar a la Direcció General de Centres Docents qualsevol altra subvenció, ajuda, ingrés o recurs provinent d'altres administracions públiques o d'entitats privades que perceba directament per a finançar els esmentats serveis complementaris. Aquesta comunicació s'haurà d'efectuar tan prompte com la conega i, en tot cas, abans de la justificació de l'aplicació donada als fons percebuts.  
3. Del total de la despesa justificada es restarà l'import de la resta d'ajudes, beques, subsidis o subvencions percebuts per les famílies o pel centre, de manera que l'import que haja d'abonar la Conselleria d'Educació, Cultura i Esport no supere el cost de la prestació dels serveis esmentats. En el cas que la suma de les ajudes percebudes supere la despesa que genera la prestació, la Conselleria d'Educació, Cultura i Esport no abonarà l'import que excedisca del cost esmentat.   
  
  
Nové. Minoració, anul·lació i reintegrament de la subvenció  
1. De conformitat amb l'article 37 de la llei general de subvencions, es minorarà totalment o parcialment la subvenció en principi concedida i, si és el cas, les quantitats percebudes indegudament, amb la consegüent exigència de l'interés de demora des del moment del pagament de la subvenció, en aquests casos:  
a) Si la justificació realitzada és per un import inferior a la subvenció concedida o, si és el cas, a la proposta de pagament cursada.  
b) Si Creu Roja Espanyola incompleix les obligacions assumides indicades en aquesta resolució.  
c) En la resta de casos previstos en l'article 37 de la Llei general de subvencions.  
2. El falsejament o l'ocultació de dades i documents que afecten substancialment a la concessió i el lliurament de fons públics donarà lloc a l'exigència de responsabilitats, tant en l'ordre administratiu com en el jurisdiccional competent.  
3. La Conselleria d'Educació, Cultura i Esport es reserva el dret a fer les inspeccions tècniques i administratives que es consideren necessàries a fi de confirmar l'execució correcta de l'actuació subvencionada.  
  
  
Desé. Pla de control  
La Conselleria d'Educació, Cultura i Esport exercirà el control administratiu mitjançant la revisió de la documentació justificativa presentada amb la finalitat de confirmar la correcta execució de l'actuació subvencionada.  
Per a realitzar el control material, el centre presentarà davant la Direcció General de Centres Docents, abans del 15 de juny de 2023, un certificat de la direcció del centre amb el detall dels alumnes que han utilitzat els serveis de transport i menjador, així com declaració responsable d'almenys el 25% de les famílies d'aquest alumnat, en la qual manifesten que han rebut satisfactòriament aquests serveis durant tot el període de l'ajuda.   
Tot això, d'acord amb el que estableix en els articles 165.1.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Onzé. Protecció de dades  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46806 València. Correu electrònic: wpbltzowaynpkywayvrkxwdd@nbd.mr.  
b) Delegació de Protecció de Dades de la Generalitat. Passeig de l'Albereda, 16. 46409 València. Correu electrònic: shn@utn.gg.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es disposa en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en   
www.ceice.gva.es/registre-de-tractament-de-dades.  
  
Dotzé. Règim jurídic aplicable  
Aquesta subvenció es regirà, a més de pel que disposa aquesta resolució, per la Llei 38/2003, de 17 de novembre, general de subvencions, i pel Reglament de l'esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que hi siguen aplicables.  
  
Tretzé. Efectes  
Aquesta resolució produirà efectes a partir de l'endemà de la publicació en el Diari Oficial de la Generalitat Valenciana.  
  
Catorzé. Recurs  
De conformitat amb el que estableixen els articles 114, 123 i 124 de la Llei 39/2015 de 1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998 de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis corresponents i davant dels òrgans que s'indiquen a continuació:  
a) El recurs potestatiu de reposició es pot interposar davant la consellera d'Educació, Cultura i Esport en el termini d'un mes a comptar des de l'endemà de la publicació d'aquesta resolució.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació d'aquesta resolució.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 21 d'abril de 2023.- El secretari autonòmic d'Educació i Formació Professional: Miguel Soler Gracia.  
  
  
  
ANNEX I  
Model de conformitat de concessió directa  
  
(La sol·licitud haurà d'anar acompanyada pels documents que s'exigeixen en l'apartat 7 de la resolució)  
  
1. IDENTIFICACIÓ DE LA SUBVENCIÓ  
- Anualitat:  
- Òrgan Gestor:  
- Import:  
- Títol:  
  
2. ENTITAT BENEFICIÀRIA  
- Nom o raó social (\*):  
- Tipus d'entitat:  
- NIF:  
- Adreça:  
- Localitat:  
- Província:  
- Telèfon:  
- Correu electrònic:  
- Pàgina web:  
(\*) El nom ha de ser coincident amb el que figura en aquesta resolució.  
  
Dades de la persona representant:  
- Nom:  
- Cognoms:  
- DNI/NIF:  
- Càrrec:  
  
Dades domiciliàries a efectes de notificació:  
- Adreça:  
- Localitat:  
- Província:  
- Codi postal:  
  
Dades de persona de contacte en cas de ser diferent de la persona sol·licitant:  
- Nom i cognoms:  
- Telèfon:  
- Correu electrònic:  
  
3. DECLARACIÓ RESPONSABLE  
a) D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives   
en els procediments gestionats per l'Administració de la Generalitat i el seu sector públic, done la meua autorització perquè l'administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI),i, si és el cas, de residència.  
  
Sí No  
  
En cas de no subscriure la corresponent autorització, l'interessat estarà obligat a presentar els documents corresponents juntament amb aquesta conformitat.  
b) Declare que, a la vista de les bases que regeixen aquesta convocatòria, les accepte íntegrament i accepte la subvenció per al projecte a què es refereix la present resolució.  
c) Declare que l'entitat que represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, ressaltant especialment la de no ser deutora per reintegrament de subvencions.  
d) Declare que totes les dades que figuren en aquest document són certes, comprometent-me en nom de l'entitat de destinar l'import de la subvenció que es regula i concedeix en aquesta resolució a l'objecte previst.  
e) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
f) Declare, que conec l'obligació d'informar aquells tercers les dades personals dels quals vaja a aportar al llarg del procediment, especialment en la fase de justificació de la subvenció, que les seues dades seran facilitades a la Conselleria d'Educació, Cultura i Esport, com a responsable del tractament, amb la finalitat de gestionar la subvenció concedida.  
  
4. DADES DEL PROJECTE, PROGRAMA O PLA PER AL QUAL SE LI CONCEDEIX LA SUBVENCIÓ  
- Descripció del projecte:  
- Data inici:  
- Data fi:  
- Resultats previstos:  
  
5. Tractament de dades personals. La Conselleria d'Educació, Cultura i Esport es responsable del tractament de les dades personals que es recullen en aquest document i les tractarà amb la finalitat de gestionar la subvenció. Les persones interessades poden exercitar els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, segons s'indica en la pàgina següent:   
http://www.gva.es/va/proc19970. Per a més informació consulte el registre d'activitat de tractament anomenat «Ajudes, beques i subvencions» en la següent pàgina web:   
www.ceice.gva.es/registre-de-tractament-de-dades  
  
Data i signatura de la persona representant de l'entitat.